CELEX: 
Language: sk
Date: 2022-03-14 00:00:00
Title: VYKONÁVACIE NARIADENIE KOMISIE (EÚ) /... ktorým sa stanovujú technické špecifikácie, opatrenia a ďalšie požiadavky na implementáciu decentralizovaného informačného systému uvedené v nariadení Európskeho parlamentu a Rady (EÚ) 2020/1784

VYKONÁVACIE NARIADENIE KOMISIE (EÚ) …/...
            
            
               z 14. 3. 2022
            
            
               ktorým sa stanovujú technické špecifikácie, opatrenia a ďalšie požiadavky na implementáciu decentralizovaného informačného systému uvedené v nariadení Európskeho parlamentu a Rady (EÚ) 2020/1784
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2020/1784 z 25. novembra 2020 o doručovaní súdnych a mimosúdnych písomností v občianskych a obchodných veciach v členských štátoch (doručovanie písomností)
                  1
               , a najmä na jeho článok 25 ods. 1,
            
            
               keďže:
            
            
               (1)S cieľom zriadiť decentralizovaný informačný systém je potrebné vymedziť a prijať technické špecifikácie, opatrenia a ďalšie požiadavky na implementáciu uvedeného systému.
            
            
               (2)K dispozícii sú nástroje, ktoré boli vyvinuté na digitálnu výmenu údajov o veciach bez toho, aby nahrádzali existujúce informačné systémy zavedené v členských štátoch alebo si vyžadovali ich nákladné úpravy. Hlavným doteraz vyvinutým nástrojom tohto druhu je systém komunikácie v oblasti elektronickej justície prostredníctvom výmeny údajov on-line (e-CODEX).
            
            
               (3)Decentralizovaný informačný systém by mal pozostávať z backendových systémov členských štátov a interoperabilných prístupových bodov, prostredníctvom ktorých sú prepojené. Prístupové body decentralizovaného informačného systému by mali byť založené na systéme e-CODEX.
            
            
               (4)Po vývoji decentralizovaného informačného systému zabezpečí riadiaci výbor jeho prevádzku a údržbu. Riadiaci výbor by mala zriadiť Komisia v samostatnom akte.
            
            
               (5)V súlade s článkom 42 ods. 1 nariadenia Európskeho parlamentu a Rady (EÚ) 2018/1725
                  2
                sa uskutočnili konzultácie s európskym dozorným úradníkom pre ochranu údajov, ktorý vydal 24. januára 2022 stanovisko.
            
            
               (6)Opatrenia stanovené v tomto nariadení sú v súlade so stanoviskom výboru pre doručovanie súdnych a mimosúdnych písomností v občianskych a obchodných veciach v členských štátoch,
            
            
            
               PRIJALA TOTO NARIADENIE:
            
            
               Článok 1
            
            
               Technické špecifikácie decentralizovaného informačného systému
            
            
               Technické špecifikácie, opatrenia a ďalšie požiadavky na implementáciu decentralizovaného informačného systému uvedené v článku 25 nariadenia (EÚ) 2020/1784 sú stanovené v prílohe.
            
            
               Článok 2
            
         
         
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 14. 3. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 405, 2.12.2020, s. 40. 
               
               
                  
                     (2)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
               
            
      
    ---documentbreak--- 
      
         
         
            
               PRÍLOHA
            
            
               TECHNICKÉ ŠPECIFIKÁCIE, OPATRENIA A ĎALŠIE POŽIADAVKY DECENTRALIZOVANÉHO INFORMAČNÉHO SYSTÉMU UVEDENÉ V ČLÁNKU 1
            
            
            
               1.Úvod
            
            
               Systém výmeny pri doručovaní písomností (ďalej len „systém výmeny SoD“) je decentralizovaný informačný systém založený na systéme e-CODEX, ktorý umožňuje výmenu písomností a údajov týkajúcich sa doručovania písomností medzi rôznymi členskými štátmi v súlade s nariadením (EÚ) 2020/1784. Decentralizovaná povaha tohto informačného systému by umožňovala výmenu údajov výlučne medzi jedným členským štátom a iným členským štátom bez toho, aby do takýchto výmen bola zapojená ktorákoľvek z inštitúcií Únie.
            
            
            
               2.Vymedzenie pojmov
            
            
               2.1.„zabezpečený hypertextový prenosový protokol“ (HyperText Transport Protocol Secure) alebo „HTTPS“ je šifrovaná komunikácia a bezpečné prepojovacie kanály;
            
            
               2.2.„portál“ je referenčné implementačné riešenie alebo podporné vnútroštátne backendové riešenie pripojené k decentralizovanému informačnému systému;
            
            
               2.3.„nepopretie pôvodu“ sú opatrenia poskytujúce dôkaz o integrite a dôkaz o pôvode údajov takými metódami, ako napríklad elektronická certifikácia, infraštruktúra verejného kľúča a digitálne podpisy;
            
            
               2.4.„nepopretie prijatia“ sú opatrenia poskytujúce pôvodcovi údajov dôkaz o prijatí údajov zamýšľaným príjemcom údajov takými metódami, ako napríklad elektronická certifikácia, infraštruktúra verejného kľúča a digitálne podpisy;
            
            
               2.5.„SOAP“ je podľa noriem konzorcia World Wide Web špecifikácia protokolu zasielania správ na výmenu štruktúrovaných informácií pri implementácii webových služieb v počítačových sieťach;
            
            
               2.6.„webová služba“ je softvérový systém určený na podporu interoperabilnej interakcie medzi zariadeniami prostredníctvom siete; má rozhranie opísané vo formáte, ktorý zariadenia dokážu spracovať;
            
            
               2.7.„výmena údajov“ je výmena správ a písomností prostredníctvom decentralizovaného informačného systému.
            
            
            
               3.Spôsoby komunikácie elektronickými prostriedkami
            
            
               Systém výmeny SoD využíva na účely výmeny správ a písomností spôsoby komunikácie založené na službách, ako sú webové služby alebo iné opakovane použiteľné infraštruktúry digitálnych služieb.
            
            
               Konkrétne bude využívať infraštruktúru e-CODEX, ktorá pozostáva z dvoch hlavných komponentov, konektora (Connector) a brány (Gateway).
            
            
               Konektor je zodpovedný za komunikáciu s referenčným implementačným riešením alebo vnútroštátnymi implementačnými riešeniami. Môže spracúvať výmenu správ s bránou v oboch smeroch, spätne vysledovať správy a potvrdiť ich s použitím noriem, ako sú dôkazy ETSI-REM, overovať podpisy obchodných dokumentov, vytvoriť token, ktorý uchováva výsledok validácie vo formáte PDF a XML, a vytvoriť kontajner s použitím noriem, ako je ASIC-S, kde je obchodný obsah správy zabalený a podpísaný.
            
         
         
            
               Brána je zodpovedná za výmenu správ a je nezávislá od obsahu správy. Môže odosielať správy do konektora a prijímať ich z neho, overovať informácie v záhlaví, identifikovať správny režim spracovania, podpisovať a šifrovať správy a prenášať správy do iných brán.
            
            
            
               4.Komunikačné protokoly
            
            
               Systém výmeny SoD používa zabezpečené internetové protokoly, ako napríklad HTTPS, na komunikáciu medzi portálom a komponentmi decentralizovaného informačného systému, a štandardné komunikačné protokoly, ako je SOAP, na prenos štruktúrovaných údajov a metaúdajov.
            
            
               Systém e-CODEX konkrétne poskytuje silnú informačnú bezpečnosť tým, že využíva najmodernejšie overovanie a viacvrstvový šifrovací protokol.
            
            
            
               5.Bezpečnostné normy
            
            
               Na účely komunikácie a šírenia informácií prostredníctvom systému výmeny SoD musia technické opatrenia na zabezpečenie minimálnych bezpečnostných noriem v oblasti informačných technológií zahŕňať:
            
            
               a)opatrenia na zabezpečenie dôvernosti informácií, a to aj prostredníctvom bezpečných kanálov (HTTPS);
            
            
               b)opatrenia na zabezpečenie integrity údajov počas ich výmeny;
            
            
               c)opatrenia na zabezpečenie nepopretia pôvodu odosielateľa informácií v rámci systému výmeny SoD a nepopretia prijatia informácií;
            
            
               d)opatrenia na zabezpečenie vedenia záznamov o bezpečnostných udalostiach v súlade s uznávanými medzinárodnými odporúčaniami pre bezpečnostné normy v oblasti informačných technológií;
            
            
               e)opatrenia na zabezpečenie overovania a schvaľovania všetkých registrovaných používateľov a opatrenia na overenie identity systémov pripojených k systému výmeny SoD;
            
            
               f)systém výmeny SoD bude vyvinutý v súlade so zásadou špecificky navrhnutej a štandardnej ochrany údajov.
            
            
            
               6.Dostupnosť služieb
            
            
               6.1.Časový rámec služieb musí byť 24 hodín, 7 dní v týždni s technickou mierou dostupnosti systému najmenej 98 % s výnimkou plánovanej údržby.
            
            
               6.2.Členské štáty oznamujú Komisii činnosti údržby takto:
            
            
               a)5 pracovných dní vopred v prípade operácií údržby, ktoré môžu spôsobiť nedostupnosť systému v trvaní najviac 4 hodiny;
            
            
               b)10 pracovných dní vopred v prípade operácií údržby, ktoré môžu spôsobiť nedostupnosť systému v trvaní najviac 12 hodiny;
            
         
         
            
               c)30 pracovných dní vopred v prípade operácií údržby, ktoré môžu spôsobiť nedostupnosť systému v trvaní maximálne šesť dní ročne.
            
            
               6.3.Pokiaľ je to možné, počas pracovných dní sa operácie údržby plánujú v rámci časového úseku 20.00 – 7.00 hod. SEČ.
            
            
               6.4.Ak členské štáty stanovili pravidelné týždenné termíny údržby, oznámia Komisii deň a čas, kedy sa takáto údržba plánuje vykonať. Bez toho, aby boli dotknuté povinnosti uvedené v bode 6.2, ak systémy členských štátov nie sú dostupné počas takto stanoveného pravidelného termínu, členské štáty nemusia Komisii každý jednotlivý prípad oznamovať.
            
            
               6.5.V prípade neočakávaného technického zlyhania systémov členských štátov členské štáty bezodkladne informujú Komisiu o nedostupnosti svojho systému a o termíne predpokladaného obnovenia služby, ak je známy.
            
            
               6.6.V prípade neočakávaného zlyhania databázy príslušných orgánov Komisia bezodkladne informuje členské štáty o nedostupnosti a o termíne predpokladaného obnovenia služby, ak je známy.